c: text/html

text:
Elis Juliana
Elis Juliana (Kòrsou, 8 ougùstùs 1927 – Kòrsou, 23 jüni 2013) tabata un konosido eskritor i poëta.
Kontenido
Biografia[editá | editá fuente]
Ohochi di Mayo i Hosé’i Ñaña Elis Juliana (“Elis ku un èl pasobra mama n’ ta’tin sèn pa paga dos èl dia a bai òp mi, haha!”) ta un dje dos ohochinan di su mayornan, Maria Antonia (Mayo) Juliana i Hosé (Hosé’i Ñaña) Alvares. Su pia di ohochi yama Gladys. Nan a nase 8 di ougùstes 1927.E famia a biba na Nieuw Nederland 144, den un kaya entre Oranjestraat i Penstraat.Tabatin un ruman mayó i despues tabata sigui Elis i Gladys. Na tur nan tabata dos mucha hòmber i tres mucha muhé. Mayo tabata labadera i Hosé sneiru. Hosé tabata toka fió. Su mama tabata yama Ñaña, djei su nòmber. E kaya den Brievengat Hosé’i Ñaña ta nombrá na tata di Juliana pa su aporte na muzik di Kòrsou. Hosé tabata toka fió den un banda di jazz, pero tabata toka muzik klásiko tambe. E tabata duna lès di fió i tabata komponé wals i mazurka ku tabata hopi popular den e tempu ei. Elis Juliana ta kasa na 1954 ku Crisma Ursula Deleon, matrimonio ku ta haña 5 yu: Mayra, Elis, Egbert, Magda i Magali Juliana. Den nan por nota talento di famia: Mayra, yùfrou di skol preparatorio, tambe ta konta kuenta ku smak; Egbert ta presentadó na radio i televishon. E ta kanta tambe, méskos ku Magali. E matrimonio ta terminá i na 1971 Juliana ta kasa ku Nilda Jansen. E matrimonio ta haña 1 yu: Korra Juliana. Awor Elis Juliana ta tawela di vários ñetu i e ta biba den un dje dos kasnan ku e mes a traha.
E bario pober ei di Montabèrdè tabata pa e mucha Elis un bario kosmopolitano: portugues, ingles di rònt Karibe, haitiano, venesolano, dominikano, makamba, chines, sürnam…tur pober:
“Tabata reina un unidat den bario pasó bon… n’ tin hende riku i hende pober, tur ta méskos. Nos tabata un di esnan èkstra pober. Un kas chikitu di tabla. Nos kuater ruman. Bon nos tabata sinku: dos hòmber, tres muhé anto esun hòmber mi wela a tum’é kria. Tabata un bario dushi, hòmber. Mi ta kòrda kos fo’i mi kuater aña. Mi tabata bai St. Jozefschool, skol di pòrnada. Mi kurá di kas tabata mi Disneyworld, un kurá chikí asina, kuater pa seis meter kuadrá. Mi tabata gusta naturalesa masha, prinsipalmente kos chikí. Mi n’ tabata gusta hunga ku mucha muhé si pasobra mucha muhé ta muchu delikadu, bo n’ por dal enan un moketa, bo n’ por bringa ku nan. Si mi haña un fèrgrotglas, ta un kos masha grandi p’ami pasobra mi ta studia insekto por ehèmpel, un nèshi di vruminga.”
Mayo ta severo i ta inspirá su yu pa bai dilanti, pa bira un hòmber formal. Maske Mayo no a bai skol nunka, e tabatin un inteligensia di su mes i tabata kòmbersá hopi ku su yunan tokante tur kos di bida. E tabata bisa ku no importá unda bo ta, komportá bo mes semper formal. No tin kestion di baha pa ningun hende. Mayo mes ta tata i mama. E tabata laba paña pa hulandesnan di kompania i su yunan tabata yud’é ku paña dje hulandesnan di Isla ku tabata keda den hotèl Venezuela den Punda. “Mi ta kòrda mi mama, dushi muhé, hòmbu. M’a pint’é.” Ora Mayo muri, su yu ta aseptá su morto trankil i kontinuando e bisá ku manera bo biba, asina bo ta bai, el a konta kuenta na entiero di Mayo, ku kende e por kòmbersá te ainda, pasobra tabata su bon amiga.
For di mucha Elis ta un opservadó minusioso. E ta drenta Jonge Wacht kaminda e ta haña un disiplina masha útil pa su futuro, e ta deklará. “Verkennerij ta pa esnan ku plaka. Nan tabata mira Jonge Wacht komo sekundario. Pero bo ta lesa revista, literatura ku bini for di Hulanda, manera Hou en Trouw. Bo ta siña mil i un kos, pero esun prinsipal: bo ta haña un balor propio ku bo imaginashon di logra algu...un dia, e gana di subi. I tòg bo n’ ta sinti bo inferior pa motibu di bo pobresa na kas. P’esei semper m’a keda konsiderá mi situashon pober na kas komo un rikesa. Straño no, e mésun pobresa ekonómiko ei ta un rikesa mental. Pasobra bo ta haña bo ta inventá, eksplorá bida sin sèn.” Juliana ta kanta den kor Zingende Jeugd na Pitermai, e ta toka den banda di Jonge Wacht i kanta den kor di misa di Pitermai.
Despues di skol básiko (7e klas) St. Jozef na Pitermai, Elis Juliana ta bai ambachtschool St. Jozef na Roodeweg i siña pa bankwerker. Despues di tempu no tabatin sèn pa paga pa luna i e mester kita bai traha yuda su mama. E ta traha na kazèrne di marinir na Parera (1942) komo mekániko, siñando e fishi. Guera ta bini i ya Juliana a kuminsá skirbi verso i karta pa su amigunan ku ke namorá un galiña. Elis Juliana ta gusta lesa: ulandes, ingles, spañó, tur kos ku e haña. E ta bai vakschool na Isla i ta siña pa trahadó di instrumènt i fijnbankwerker (1943). Juliana tin diesocho aña ora e drenta servisio militar obligatorio di 1946 te prinsipio di 1947; djei e ta bai traha na Combinatie Pletterij Nederland Parera (Nederhorst), ku despues ta bira Dòk (1947). Ei tambe manera un sorto di forman, “pasó bo ta sinti bo sigur ku bo por hopi kos, bo tin e konfiansa.” Juliana ta traha diferente trabou, (‘Wan shete fishi’, manera e ta yama su mes) entre nan mekániko, shafer, sketer, polis (1949), bèk na CPN (1950-52), drechadó di meter na Landswater Voorzieningsdienst na Mundu Nobo (1952-54), “un tiki di tur kos” na Hotèl Piscadera (1954-55), wardadó di presu (1955-59), kaminda e tabata skirbi poesia ora e tin warda anochi, klerk A na Justitiële Jeugdzorg (1959), ku despues ta bira Bureau Cultuur en Opvoeding). Despues tur e fishi- i trabounan akí lo mustra nan balor i kontribuí den abilidatnan dje artista i sientífiko Juliana.
Den añanan sinkuenta Elis Juliana ta kuminsá manda poesia na spañó tur siman den Sabatina Literaria, e suplemento - manera e nòmber ta bisa di djasabra - di korant La Prensa ku Luis Daal ta dirigí. E ta skirbi na papiamentu tambe. “Típiko ku mi tabata skirbi riba kosnan ku mi ta mira: hende fuma den shap. Shap p’ami tabata un teater. Komo mucha mi ta yega kas imitá, konta mi rumannan eksaktamente kon m’a mira e kos ei.” E nobato Juliana ta subi esenario den Roxy pa presentá (tambe gogel) serka Romuoldo Hanst, Moi Galante i Pedro (Chu) Thielman. Ku e klup di gogel e ta aktua na Kòrsou, Boneiru i Aruba. I di Galante Juliana ta bisa ku a duel e ku e no a entrevist’é promé ku el a muri. Na 1956 Juliana ta hasi su debut komo maestro di seremonia i kontadó di chiste den klup Jolly Fellows Society ora kuminsá ku selebrashon di Dia di Kòrsou. Desues e ta presentá den grupo di komedia Mascarada di Eddy Pietersz Heiliger. Mas despues ta lanta Fundashon Pro Arte Escénico den kua Juliana ta presentá su propio obra di un akto Malditu Yalurs i su skèch Pa un amor. E klásiko kolekshon di poesia Flor di Datu ta sali na 1956. Su promé One man show ta den teater Roxy na 1957 i e hóben pianista Norman Moron ta kompañ’é. Na 1959 Philips Antiliana ta publiká un disko 78 ku 9 poesia di Flor di Datu. Aña 1960 Juliana ta inisiá e programa televisá Nos Tera, un produkshon di Bureau Cultuur en Opvoeding; mésun aña ku, pa Dekreto di Gobièrnu Sentral (Landsbesluit), ta nombra Juliana miembro di Culturele Adviesraad, Departamentu Kòrsou, miéntras na 1968 Gobièrnu di Kòrsou ta hasi méskos pa Kòrsou. Ta sigui un kantidat grandi di publikashon (mira bibliografia) i aktividat, entre nan un presentashon tokante poesia na papiamentu na Sürnam durante un interkambio kultural di Reino (1963). Kada bes mas tereno ta revelá nan mes na Juliana i kada bes Juliana ta revelá su mes riba mas tereno i no ta di sorprendé ora na 1979 e i amigu saserdote Paul Brenneker ta dje leu ei ku nan ta habri den e piso abou di Museo di Kòrsou e museo etnológiko ku nan kolekshon di artefakto, trahá durante hopi aña di trabou intenso. Esaki despues di traha na 1974 i 1978 komo dosente di orientashon kultural na respektivamente Akademia Pedagógiko i Instituto di Enfermeria i lanta Museo di Boneiru na aña 1977, e mésun aña den kua Juliana ta bira miembro di Komishon Nòmber di Kaya. Promé ku esaki Juliana ta sali na 1968 pa un estadia di 4 luna na Instituto pa Prehistoria di Universidat di Leiden, Ulanda, pa profundisá den arkeologia. E ta funshoná tambe komo miembro di Komishon Standarisashon di Papiamentu den kua e ta nombrá na 1986. Ta bira opvio ku Elis Juliana a kuminsá un karera intenso i ta skirbi, desaroyá, inbestigá, praktiká siensia, publiká i bira kada bes mas konsiente. Un konsiensia ku lo resaltá den tur su obranan despues i ku lo oumentá na profundidat. No ta semper sosiedat tabata kla pa su mensahenan. Dr.Elis Juliana a fayese 23 di yuni 2013 despues ku ela kaba di risibi su doktorado honorifiko na Universidat 18 di yuni 2013
Estilo[editá | editá fuente]
Juliana a distinguí su mes p’e abilidat di splika kosnan ku talbes ta parse kompliká na un manera asesibel pa tur hende. Ehemplar den e konteksto akí ta su tratamentu pa mucha den su programa radial Mei ora chikí ku Ompi Elis di temanan aparentemente difísil ku gran fasilidat. Juliana no tabata bèk pa trata tópikonan di siensia, di paisnan stranhero, di trasendensha grandi, manera morto, ku mucha i logra ku nan ta komprondé. E tabatin un klup di mucha – Amiguitonan di Ompi – ku e tabata kòmbersá kuné den su programa riba tur aspekto di bida. Méskos ta konta pa e trabou ku el a hasi huntu ku Paul Brenneker. Den nan splikashonnan su manera di papia ta resaltá: frase kòrtiku ku introdukshon riba splikashon: “o sea, ke desir”.
Komprimí esensia den tiki, loke alabes ta manifestashon di simplesa tambe. Esaki ta bini dilanti den por ehèmpel su uzo di poesia hapones Haiku. Juliana: “Haiku ta un forma di poesia mashá kòrtiku ku únikamente tres liña di respektivamente sinku, shete i sinku sílaba. Por ehèmpel: Awa di wowo (5 sílaba) ta laba hopi mancha (7 sílaba) for di kurason. (5 sílaba)
E limitashon akí ta obligá e poeta bisa hopi ku poko palabra i forma un pensamentu profundo. Komo un haiku ta dependé di eksaktitut di kada palabra, asta e espasio entre e palabranan ta haña nifikashon.” Poesia ta kòrtiku i ta sirbi e propósito akí bon. Na 1993 Sede di Papiamentu ta publiká di Juliana e kolekshon original Un mushi di haiku. Juliana ta publiká ketu bai su haikunan den entre otro korant Amigoe.
Típiko ku Juliana no a praktiká mashá ku e género novela, eksepto den Aventura di un kriki. “Mi ke papia tiki i bisa hopi. Den un poesia por ehèmpel mi por konta henter un bida na un manera apstrakto. P’esei poesia tin masha balor pa mi. Un poesia ta esensia, ta ora bo pone aserka bo ta haña mas kos. Ma e arte ta pa na promé lugá krea esensia. Skirbi poesia ta kita tur kos dimas, skaf, skrap kita te kaminda bo n’ por kita ni pone nada mas. Ta asina so bo ta haña apstrakshon ku tin hopi forsa anto t’asina so un poesia ta bira poesia.”(EJ-JC1986)
E presishon di su pinturanan miniatura ta reflehá Juliana su bista pa aspektonan mínimo ku na promé bista no ta resaltá pero ku ta importante. E presishon akí ta ekstendé su mes riba tereno di inbestigashon tambe. Eksaktamente Juliana ta relatá detaye di tur loke e inbestigá, sea ta trata deskripshon pa traha instrumènt di muzik, kondishonnan mental i spiritual di hende di Kòrsou òf efektonan invisibel di edukashon riba pueblo. Ta spesial ku Juliana por a registrá i dokumentá asina eksakto sin a haña preparashon òf formashon akadémiko riba tereno sientífiko. Su pinturanan arkeológiko ta di un eksaktitut asina perfekto ku arkeólogo Jay Haviser a pidi Juliana pa ilustrá su tésis pa doktorado pa alkansá e stándart ku siensia ta eksigí.
Ora Juliana ker a siña konta kuenta, el a bai serka echadónan versá ku a siñ’é. El a bai serka tokadó i trahadónan di instrumèntnan típiko di Kòrsou pa a dominá e arte. Elis Juliana a komprondé ku e no por a pone spil dilanti di niun hende si e mes no por a bira e spil. I el a drenta den tur kos pa e por konta otronan di dje. E no tabata presentá Bolin, e buraché klásiko. E mes tabata Bolin. Ta p’esei tambe e ta krea e dos figuranan Wazo i Ompi. Di su kapasidat úniko pa drenta den kueru di hende, bira nan i presentá nan ku un grado haltu di outentisidat i kredibilidat, Brenneker ta bisa: “Su obranan ta puru. Juliana tin e don pa reflehá mentalidat di pueblo na un manera ku e so por i ku tòg no ta artifisial. Realidat di tur dia ta inspir’é. E ta mira kos ku otro hende no ta mira. I ora e skirbi algu nos ta bisa asombrá: karamba, nunka mi n’ paga tinu riba e kos ei! Esei ta e bèrdadero artista. Bo ta kere ku bo tambe por hasi méskos pasó e ta parse fásil. Lubidá! Bo n’ ta logra.” (PB-JC 1986)
Ku un chansa bo ta logra mas lihé ku un hende ta tende bo i Juliana a desaroyá un humor seku, skèrpi: - “Kana uza nòmber di hende nèchi méskos ku porko k’a bisti kadena di filingrana na garganta.” (Wazo III-5) - “Lala, (…) haltu i delegá manera un skrufdrai.” (Wazo III-7) - “ E ta bisti un brel ku glas mes diki ku pan di fòrnu.” (Wazo III-13)
“Mi ta pensa ku si mi skirbi algu ku ami a hasi i abo les’é, ta abo ta e ami i e ora ei mi mensahe ta yega bo. Delokontrali si mi uza abo, bo ta mira un di tres persona ora bo lesa. Ademas mi no gusta predikashi mashá. Si mi uza ami, mi ta evitá predikashi moralista. Nos tin basta maña kaba di kita tur responsabilidat fo’i nos kurpa. N’ ta semper nos ta bisa ku kurasoleño ta asinakí òf e no gusta esaya. Nunka nos n’ ta bisa: Nos ta asinakí… P’esei semper mi ta hinka mi krítika den promé persona. Ami ta responsabel pa tur kos ku mi hasi...”
Den e kuentanan di Echa Kuenta tin un estilo di narashon direkto, es desir personahenan mes ta hopi na palabra i no ta naradó so ta duna relato di susesonan. Den nan, diálogo - pa definishon mas bibu i aktivo ku monólogo – ta frekuente. Juliana ta kontinuá e liña di oralidat den tradishon di Kòrsou den e forma akí di presentá. Hasta den su poesianan Juliana ta uza diálogo, fenómeno mas usual den prosa.
Outentisidat[editá | editá fuente]
Den su promé añanan di trabou Juliana a mira riba modèlnan rondó di dje i kopia di nan. Segun e ta desaroyá su konosementu, ta desaroyá tambe su mes manera di presentá i a kultivá outentisidat durante henter su karera. Naturalmente otronan, manera e mes ta bisa di Pierre Lauffer, a influensh’é por ehèmpel riba tereno di idioma. Sinembargo Elis Juliana tin su propio estilo i su trabou ta outéntiko.
Influenshanan[editá | editá fuente]
E pregunta kua persona lokal a influenshá di forma markante antropologia, arkeologia, dramatisashon, kontamentu di kuenta òf kualke otro un dje terenonan menshoná aki, lo generá sin duda ku konsenso general, Elis Juliana komo kontesta. E mes a hasi kla ku su arte ta basá riba inbestigashon i su inbestigashon a hasi uzo di arte pa difundí mensahenan. Na promé bista por parse ku arte i siensia ta bruá den otro. No ta bruá nan ta, ta konektá ku otro. Esaki ta un dje rasgonan distintivo fuerte di Juliana: integrashon. E integrashon akí e ta hasi a base di un konsiensia profundo di kiko mester konservá i propagá den herensia di Kòrsou. E no ta praktiká arte pa arte, sino arte pa konsientisá. Hasiendo esaki e ta konbertí den konservadó mayó dje herensia akí i ta pèrkurá pa kontinuidat. Ta esaki ta e kapa teóriko ku ta kubri e terenonan artístiko i sientífiko di Elis Juliana. Den deskripshon separá di nan, ta e 3 konstansianan menshoná, esta konsiensia, integrashon i kontinuidat ta notabel. Nan a hustifiká desaroyá un teoria propio relashoná ku Juliana su influensha: Julianismo.
Terenonan[editá | editá fuente]
Un inventarisashon di su diversidat kultural-sientífiko mi a entrevistá profeshonalnan di diferente disiplina di siensia i ramo di arte, manera historiadó/dokumentalista drs. Emy Maduro, antropólogo drs. Rose Mary Allen, etnomusikólogo drs. Eric Lacroes, skultor sra. May Henriquez †, arkeólogo dr. Jay Haviser, etnólogo rev. Paul Brenneker †, filósofo sr. Lloyd Narain i pintor sr. Luigi Pinedo. E dies terenonan ta deskribí Juliana komo:
- Antropólogo
- Dokumentalista
- Filósofo
- Edukadó
- Poeta/eskritor
- Etnomusikólogo
- Arkeólogo
- Deklamadó
- Pintor
- Skultor
Antropólogo[editá | editá fuente]
Ta Elis Juliana a pone base metodológiko pa estudio di kultura no-dokumentá di Kòrsou. Awendia antropologia sa ku e métodonan uzá den pasado pa studia komportamentu di antropos (hende) den su interakshon ku naturalesa tabata demasiado basá riba normanan di mundu modèrno oksidental i konsekuentemente tabata laga tiki espasio pa loke tabata biba den otro kultura. Tabata nesesario desaroyá otro metodologia di inbestigá. Elis Juliana a apliká e metodologia akí hasiendo estudio dje kultura di paden, no di pafó, es desir salí for di hende i el a laga esnan ku no tabatin bos, na palabra. E tabata sképtiko pa e importansha demasiado grandi ku tabata duna datonan stadístiko, pasobra a registrá nan por ehèmpel solamente den Punda i ta registrá únikamente e parti kuantitativo, no ta bisa nada di kalidat.
“Mira, buska pa sa, sa tur kos. Puntra…dikon. Grabashon a bin despues (…) Nò, bo no ta bai serka spesifik un hende. Bo ta puntra, puntra sin fin, bo ta keda puntra kon bin, dikon (…). Hopi bia bo mes ta saka bo konklushon di loke bo ta mira. (…) Ya… ma tin bia bo no ta kohe direktamente un tópiko. Pero bo ta bai kòmbersá ku e persona i bo ta ripará den kòmbersashonnan den kiko mas e (énfasis JC) ta interesá. Klaro ku bo n’ por bai puntr’é kosnan sofistiká di mundu djawe, pero kosnan di den su (énfasis JC) tempu. Na man di loke e konta bo…” (EJ-JC2002)
Kasi pa regla Juliana a subi tereno di historia, buskando datonan antropológiko. Anke e no tin pretenshon di ta historiadó, skritura di historia lo dun’é mérito rekonosiend’é komo historiadó-pionero di Kòrsou. Na okashonnan di importansha históriko Juliana ta laga su bos resoná, manera riba promé di yüli di aña 2003 ku a kumpli 140 aña ku kolonialismo ulandes a abolí sklabitut den su kolonianan Sürnam i Antia Ulandes. E ta duna muestra di un noshon skèrpi di bèrdat históriko.
Pasobra Juliana a inbestigá kultura na un manera sistemátiko –di Bándariba te Bándabou – el a trese variantenan kultural na kla, ku ta splika diferenshanan basá riba faktornan étniko, sosial, klimatológiko i demográfiko. Asina a bin generá un nifikashon mas amplio i integral dje konsepto kultura i a liber’é for dje malchi pèrtá i antikuá di kanto i baile so. Kultura ta tur akshon humano pa duna kontenido na bida. Niun hende na Antia no a kolekshoná i dokumentá asina tantu manera Juliana. Pa su konsiensia pa den un tempu ignorante di importansha di pueblo, hasi trabou di reskate ku propio medionan finansiero, Juliana ta un modelo i ehèmpel pa inbestigadónan lokal i su búskeda tabata un búskeda di su mes tambe. Ku e kompromiso akí el a laga hende den nan dignidat. P’esei por yama Juliana un inbestigadó wapu i krioyo ku su kultura mes a pari. Pasobra Juliana a generá un mira fundamentalmente otro riba antropologia na Kòrsou i laga marka ku no por kita riba diferente tereno mas, e ta un inovadó. El a pone base kontinuo pa un koriente nobo. Tantu su sobrá trabou sientífiko, komo esun artístiko a benefisiá ampliamente dje inmenso trabou antropológiko ku el a hasi. Pa tur esakinan ta na su lugá pa duna antropologia e promé lugá den e lista di terenonan ku Juliana tabata aktivo ariba. Pa e mésun motibunan ta un echo ku Elis Juliana (huntu ku defuntu saserdote Paul Brenneker) ta fundadó di antropologia propio na Kòrsou.
Dokumentalista[editá | editá fuente]
Elis Juliana ta un dokumentalista pasobra el a kolekshoná hopi dokumento, inkluyendo artefakto. Un dokumento ta kualke opheto ku ta kontené informashon. El a konsiderá e ophetonan akí material balioso i a deskribí nan di tal manera ku despues tabata posibel haña nan i nan informashon korespondiente bèk na un manera efikas. Sin preparashon komo tal, el a desplegá aktitut di un bèrdadero dokumentalista i diseñá su mes sistema di palabra klave ku ta hasi posibel buska na un manera organisá. Juliana a mustra konsiensia i deskribí no solamente un aspekto di opheto, maske esaki tabata dominante. Tur aspekto spesífiko dje opheto e tabata deskribí, hasiendo e opheto mas asesibel i útil pa uzadónan. Difushon dje material ta e siguiente kriterio ku kua e dokumentalista akí a kumpli, manera e kantidat respetá di publikashon di dje ta ilustrá. Entre nan, e impreshonante kolekshon di potrèt di dje i Brenneker ku ta konsistí di míles di potrèt riba un gran variedat di tópiko. Dokumentashon ta masha importante pa trabou sientífiko. Ku e trabou akí Juliana a proba su mente sientífiko i krea pa otronan un base sólido di dato pa inbestigashon, garantisando material pa studia pa aña i generashonnan benidero.El a hasi trabou di banguardia i emansipashon, elevando material konsiderá sin importansha na nivel di inbestigashon sientífiko.
Filósofo[editá | editá fuente]
Elis Juliana ta okupá su mes ku e sentido profundo di eksistensia humano. E no ta keda kontentu konstatando so ku nos ta presente i e forma den kua nos ta presente. Komo opservadó skèrpi niun detaye no ta skapa su registrashon mikroskópiko. E por reakshoná di shòk riba kosnan remarkabel, pa despues deseá di nunka no a mira nan pa e doló i asombro ku nan ta kousa. E mésun shòk akí públiko ta haña ora Juliana present’é su deskubrimentunan. Tin tambe su kapasidat pa interpretá e loke e registrá ku masha kredibilidat. E ta hasi sièrtu pregunta di karakter filosófiko. E kombinashon di opservashon serio i interpretadó di prosesonan rondó di nos, ta hasi Juliana un filósofo di bida ku ta revelá i demaská. El a yega na su revelashonnan buskando bèrdat serka bieunan, loke a pèrmitié desaroyá su teoria di eufemismo afrikano òf wega di tapa kara, komportashon propio di hende kolonisá ku ta pretendé di ta algu ku e no ta i no ke ta loke realmente e ta. Juliana sa adoptá tres diferente aktitut relashoná ku e tragedia akí: - aktitut di kurasoleño profundamente tristu ku ta hari su mes tragedia - aktitut di edukadó ku ta indiká kaminda pa progresá - aktitut di hende ku ta resigná pasó e ta papia enbano. Juliana a pinta su mes komo un kurasoleño igual na tur otro, ku ta sufri dje mésun defisiensianan ku tur otro. Tur esakinan ta marka un momentu di konsientisashon importante den proseso di emansipashon kultural i desaroyo nashonal.
Edukadó[editá | editá fuente]
Juliana a eksplorá formanan pa eduká tantu mucha komo adulto na manera propio, atraktivo i efikas. Pasobra studiando su komunidat, el a mira ku ta su propio formanan por eduk’é. Juliana a integrá e género literario kuenta den su arsenal di hèrmèn i tabata alkansá kuné tur su metanan edukativo. Kontinuando i renobando tradishonnan bieu, kuenta a desaroyá den man di Juliana bira muchu mas ku literatura. Sinku aña largu Elis Juliana a kana ku konsiensia i kolekshoná historia outéntiko serka bieunan i ta publiká Echa cuenta na 1970. “Mi ta sinti ku den e kuentanan akí tin un tesoro na informashon skondí”, (Juliana den Amigoe 1970) i ta primintí ku e lo bai dediká su mes na buska esaki den futuro. Promesa ku el a kumpli ampliamente kuné. E mes a resultá un gran kontadó di kuenta. Intuitivamente Elis Juliana a sabi ku e kuentanan ta muchu mas ku kuenta so i por destilá ku pa e kuentista akí kuenta ta: entretenementu, bida, edukashon, dunamentu di forsa nobo.
Maestria di kontamentu: “(…) tambe pa … ilustrá kisas kapasidat dje kontadó di kuenta, pasó e kontadó di kuenta, bo por dun’é profeshonal. N’ ta ken ku ta por konta kuenta.”
Konservá herensia: “Bo ta bin komprondé… esensia di kuenta ku nan tabata konta. N’ ta djis pa dibèrtí numa. E tin su funsion. Anto ta p’esei nan tabata pensa hopi biaha…ku e katibunan o nan desendientenan ta’ konta kuenta ko’i loko, kuenta fantasia, ma e tabatin su funsion.”
Ekspreshon di resistensia kontra sklabitut, Nanzi: “ (…) astusia di Nanzi. (…) E Shon Arei ta un simbolismo di shon di katibu, pasobra klaro ku no por a aseptá ku un katibu por frega shon. E n’ por tin e kapasidat ei. Ta p’esei nan no ta yam’é shon. Ta Shon Arei. Nan no por a aseptá ku un Nanzi, un simpel katibu por nèk doño di plantashi. Pasó den dje sí katibunan ta mas sabí ku shon. Ilustrashon dje kuentanan ku Nilda Pinto a anotá – promé kuné tabatin masha, masha hopi hende ta konta i saka kuenta – mi ke sa ta un mucha hòmber hulandes a ilustrá e kuentanan. Pa kuminsá e no tin noshon di Nanzi komo araña. Ta ocho pia e tin; rib’e buki e tin seis. Anto tambe e Shon Arei, klaro nan ta imaginá nan mes ku e Shon Arei lo mester ta…úniko hende ku Nanzi por nèk, ta un rei…esta manera un afrikano. (…) No un rei blanku (…) el a pint’é un rei barika asina grandi, lep asina diki. Manera bo ta mira e pinturanan fast di afrikanonan den bukinan ulandes (…) ta un rei bobo (…) so Nanzi por nèk. (EJ-JC 2002).
“Manera den e kuenta di Dòndu ku ta bisa: Dòndu se partió Dòndu se partió Ta mi t’e dòndu di mas Si batrei sansá kontra mayó Tumba tumba tummm. (..) ta tokante 2 toro, tata i yu. E yu ta kanta méskos ku e tata, pero ku stèm mas lait. Anto poko poko e stèm di e yu ta bin bira pisá pa bo sinti ku e ta alkansá nivel dje tata. Tur eseinan ta den e forrrma di konta kuenta di ántes. (…) E kantikanan tambe tin nan funshon en konekshon ku e kuenta.Tin bia tin mas kantika ku tin palabra. Ta yega un kaminda ku ta kanta so bo ta kanta. Manera den Dòndu, ta e stèm so ta kambia. (…) manera den Kositu. Gabi Noor tabatin nobentipiku añ dia el a konta mi e kuenta den añanan sesenta. Fo’i tempu e ta mucha. Ken a kont’é e kuenta e n’ por bisa. E moral dje kuenta lo ta: No konfia bo yu ku hende straño. (..) oh si, tin kantamentu asina fuerte ku t’e ta dominá henter e tragedia. Ta un dje kuentanan mas impreshonante. M’a dramatisá e kuenta.” (EJ-JC 2002).
Desaroyá fantasia, haña e durashon ku bo ke dun’é (dos, tres dia siguí), desahogo, hunga ku tempu (trese ayera den awe i hiba awe bèk).
Ku kuenta Elis Juliana tabata logra tur su ophetivonan i funshoná komo edukadó sin identifiká su mes komo Juliana. E por a papia den promé persona, uza diálogo, presentá Wazo i Ompi Elis, kanta, uza ritmo, duna informashon ku el a inbestigá, reprimí mal kustumber, elogiá. Komo kibradó di barera, el a desaroyá material pa siña mucha lesa for di nan kuater aña. El a publiká vários material pa siña mucha. (Verso pa mucha, Komedia pa mucha i otronan. Esakinan ta mustra kon aki tambe Juliana a realisá e prinsipio di ‘mi mes ta tur kos pareu, tambú i letra’, integrando kanto i drama den kuenta. El a preservá kuenta, uza e ekspreshon di resistensia, kuentanan di Nanzi. Pero mas ku den kualke otro aspekto Juliana ta proba su raisnan firme den suela di Kòrsou i su ingeniosidat pa eduká kreando dos rekurso ku a proba nan forsa durante dékadanan kaba: pa adulto, e figura di Wazo, eksploradó di Kòrsou, konosedó profundo di kultura i konsientisadó i pa mucha, Ompi Elis, ku no a bèk pa trata niun tema, pa difísil ku esaki por aparentá, ku muchanan. Elis Juliana ta dedikando henter un bida na restablesé balansa históriko, rekonkistá memoria pèrdí, krea konfiansa propio i kita miedu, manera a bin dilanti den e poema Lòs e mucha. Pasobra e inseguridat ku edukashon sumiso a hinka den pueblo ta resaltá asta den e kontesta afirmativo riba un pregunta ku mucha di Kòrsou ta artikulá ku entonashon di pregunta: “Kuantu aña bo tin?” Kontesta: Nuebe?” Elis Juliana su mérito mayó komo edukadó ta di a yuda rekonkistá e mente pèrdí akí. Pa su trabounan konsientisadó, konstante i kreativo riba tereno di edukashon por konsiderá Elis Juliana edukadó rekonkistadó di mente pèrdí.
Poeta i Eskritor[editá | editá fuente]
Estudio di literatura ta buska koherensia den obra literario i Juliana ta kumpli ku e norma akí. E koherensia akí (elementonan konektá ku otro) ta resaltá tantu den temátika, estilo komo den e balor pronostikadó di hopi di su obranan, sigur konsiderando tempu den kua el a skirbi. E balor pronostikadó akí, resultado di opservashon skèrpi, ta presente den diferente obra di Juliana, ku ta relatá suseso ku realidat di Kòrsou lo konfirmá despues: El a pronostiká na 1982 seramentu di Refineria Shell den e poema Bola (OPI III-82), ku a tuma lugá tambe na 1985. Mésun poema ta deskribí tambe figuranan marginá, dekadensia di moral etc. tur ku a bira realidat despues. Pèn di Juliana a denunsiá inhustisia. Realidat a inspir’é i su estilo ta karakterisá pa simplesa, forsa i ingeniosidat pa integrá i elevá medionan inusual (verso, wega di mucha, orashon) na rekursonan stilístiko nobo, méskos ku papia fo’i perspektiva di promé persona.
Siguiendo e papiá eufemístiko di bieunan, e ta morde supla: kombiná krítika ku humor. Inovadó Juliana ta desafiá norma literario eksistente i krea un tipo di poesia nobo: poesia di diálogo, poesia narativo, di kòmbersashon. E ta reskatá afrikanismo den forma di ripití: El a kana, el a kana, el a kana, el a kana, el a kana; kambiando nuanse kada bes i karga bo bai, penetrá masha hundu. Juliana a defend’é kontra e kalifikashon primitivo: “Ta un dje kosnan di balor di nos pueblo (...) ku mes nos no a lanta kuné. Semper bai nan a bisa bo sivilisashon ta di Oropa, ke men Hulanda. Por yega asina leu ku tur kos ta Hulanda. Ta un kos so nan no a bisa, esei ta ku Kristu a nase na Amsterdam.” Ritmo i dominio di papiamentu ta haña dimenshon nobo serka maestro Juliana, manera den seri di vèrbo, típiko di idiomanan kreol, kreando ritmo aselerá i esfera spesial: Mosa a bula lanta kana bai porta. Echa cuenta, kuentanan di literatura oral notá fo’i bieunan eksaktamente manera kontá, ta un dje reskatenan mas importante di Juliana. Estilo di un outor ta un variante di norma eksistente. Pa e definishon nobo ku el a duna literatura, por papia di julianisashon di norma literario antiano.
Etnomusikólogo[editá | editá fuente]
Segun konosedónan Elis Juliana mes no a realisá ainda kuantu di nos konosementu aktual di etnomusikologia i di práktika di muzik ta prosedente di su trabou. Prinsipalmente riba tereno di músika rítmiko el a hasi trabou ku a kibra barera i ehersé hopi influensha. Su kontribushon grandi den etnomusikologia, ku ta studia muzik tradishonal i di pueblo, ta e material di oudio-antropologia kolekshoná p’e i Paul Brenneker den entre otro Zikinzá ku a reskatá muzik di zumbi. Rekonstrukshon dje patronchi di muzik di kantikanan di trabou, seú, makamba, di kua por bisa ku probabelmente tur ta bai bèk na e mésun rais, lo no tabata posibel sin su grabashon sistemátiko di sentenar di kantika, ku a hasi posibel indiká ku hopi presishon, e sistemátika rítmiko na nan base, deskribí strukturanan aktual i pronostiká nan futuro desaroyo. E kolekshonamentu ta sistemátiko: ta registrá no ménos ku 33 diferente tipo di kantika ku ta kubri práktikamente tur aria di bida. Entre nan kantika di bati ku tati, di kòrta sentebibu, di dèmpel, di hunga palu, di chiwewe, di Zè, etc.. for di tambe informantenan ku na 1959 tabatin nobentipiku aña, pues a biba promé ku abolishon di sklabitut.
Nan ta di diferente parti di Boneiru, Bándariba, Bándabou na Kòrsou. E kolekshon original ta na Archivo Nashonal. Juliana a graba tambe muzik di ka’i òrgel. Su deskripshon di instrumèntnan bieu - bamba, beku, benta etc. - a posibilitá otronan rekonstruí i konservá nan. Elis Juliana a siña toka diferente i siña otronan, manera grupo di muzik di zumbi Issoco. Su mira nobo riba tambú ta habri perspektiva pa aseptashon mas grandi dje ekspreshon popular outéntiko akí.
Dokumentá Juliana a kombatí prewisionan di élite tokante e supuesto karakter ordinario di tambú, méskos ku e interpretashonnan eronio tokante forma di balia i kanta tambú. El a deskribí orígen i represhon di e sektor religioso i sekular dje herensia afrikano akí i boga pa mas orientashon, sigur serka hubentut. Di tur ángulo el a studia tambú: su muzik, baile, toká, leinan, étika, organisamentu, letra, karakter di resistensia, bayendo tambú añanan largu. Fo’i añanan 50 te awe el a sigui Petronilia (Petoi) Coco †, Nicolas (Shon Colá) Susanna †, Bèno Martis, Bidal, Bea Kara Kreit †, ohochinan Margarita i Maria Dam†, Basilèl, Zoyoyo, Nemensio Winklaar di Boneiru † i otronan di tambú djaserka, graba i studia nan. Su publikashonnan riba tambú ta basá entre otro riba su estudio profundo di Shon Colá, konsiderá p’e e artista mayó riba e tereno akí, ku kende semper a eksistí un relashon di apresio i rèspèt mutuo i na okashon di morto di Shon Colá, Juliana ta skirbi:
Tributo na Nocolas Susanna
SHON COLÁ a pone su man grandi abrupto riba nos tambú. “Bosonan ta kansámi. Enbes di boso kana den paso huntu ku mi pa boso kompañámi buska perfekshon boso ta kanta wadjo, kore anshá bai lagami manera biná ku no tin ni un tiki konfiansa den su mes patanan. Para un ratu, muchanan, Pensa unda boso ke yega mientras mi ta sosegá!
Elis Juliana: Amigoe 22/4/2003
E material oudio di Juliana, entre kua un kolekshon grandi di disko 78 i 45 ku ta ilustrá historia i desaroyo musikal na Kòrsou for di dékada 40, tambe meresé un publikashon separá. Talbes ta ménos konosí di Juliana riba tereno musikal ku e ta kompositor tambe, entre otro di e kantika di mucha Awaseru i di e klásiko Mama, interpretá pa Greta Martha. A base di tur e puntonan akí por stablesé ku Juliana ta konservadó di muzik tradishonal i fundadó di estudio sistemátiko di muzik folklóriko.
Arkeólogo[editá | editá fuente]
Mérito mas grandi di Juliana pa arkeologia ta ku for di añanan 50 el a kuminsá identifiká lugánan di balor arkeológiko na Kòrsou. Hopi dje lugánan akí a disparsé, pasobra a lanta edifisio riba nan. Si Juliana no a identifiká nan, nan lo a bai pèrdí. Na 1966 e ta partisipá pa promé bes na un ekskavashon profeshonal arkeológiko na Kintjan. Na 1968 e ta hasi un estudio di arkeologia tékniko na Instituto di Prehistoria di Universidat di Leiden. Aki na Santa Bárbara (1971) tambe e ta partisipá den un ekspedishon profeshonal. Na prinsipio di añanan 70 Juliana ta traha na departamentu di arkeologia di Kadaster i huntu ku e arkeólogo ulandes, E. Broerstra, ta hasi ekskavashon durante dos aña, inventarisando tur lugá kaminda te na e momentu ei a yega di haña algu den tera. Despues Juliana ta bai Venezuela pa sigui profeshonalisá riba tereno di ekskavashon. Tera tambe Juliana ta trata ku rèspèt. No ta intenshon pa koba tur kos saka, pasobra ta importante studia ophetonan den nan estado original i pasobra: “Suela ta manera un buki pa un arkeólogo i saka un opheto kon ke fo’i suela ta manera ranka un blachi pa loko for di un buki.” (Juliana:Amigoe 1971:9). Juliana a traha diferente mapa ku ta identifiká lugánan pa haña opheto, vários pintura di suela ku karakterisashonnan di koló. Huntu ku Paul Brenneker e ta roza mondi di Kòrsou i Boneiru riba indikashon di bieunan na altura di “lugánan pa koba”. Resultado: diferente opheto pre-históriko eksponé aki i den Instituto di Folklor Boneriano, fundá pa e i Brenneker na 1975 den Fòrti Oranje na Kralendijk. Juliana ta integrá su diferente terenonan. Hopi dje ophetonan hañá e por a splika for di su datonan etnológiko òf hustamente a splika e datonan akí. Tambe na Aruba, San Martin i Stasha pionero i outo-didakta Juliana a hasi trabou etno-arkeológiko i habri kaminda den un tempu ku no tabata rekonosé importansha di trabou arkeológiko.
Deklamadó[editá | editá fuente]
Juliana ta representadó di karakter di pueblo pa ekselensia i no meramente un deklamadó di poesia. E ta krea potrèt bibu di tipo i situashonnan verídiko, konbèrtiendo e mes den tipo i situashon. Tur sentido ta aktivo, tin mímika, kanto, paso, zonidu. Su monólogo ta para rosea pa via dje forsa realístiko. Su preferensha ta pa figuranan salí di pueblo: bromadó, buraché, polítiko, mucha, presentá ku tantu kredibilidat artístiko pa e talento Juliana ku no tin preparashon di akademia di arte, sí su don di opservá i ekspresá ku a hasié kreadó di su propio akademia di arte. Juliana no konosé na Kòrsou su igual ainda riba tereno di arte eséniko, tambe pasobra e no mester ni dekorashon, ni esenario elaborá, ni niun medio di yudansa pa lanta un obra monumental pa su oudiensia.
“Loke tabatin mas influensha riba mi tabata ritmo. E patu tabata e promé poema rítmiko ku mi a traha. Kontenido di E patu tabata simpel. Ta e ritmo tabata bisa algu. Mi tabatin un kolekshon di disko afrikano ku e ritmo ta bisa bo algu. Bo no ta komprondé loke nan ta bisa, kanta (...). Mi tabata pensa ku ta mi mes ta’ tur kos pareu: tantu e tambú, komo e letra. Ku si mi mester a deklamá (...) ku bèkgrount ku tambú, ya ta algu ménos si mi mester di algu pa presentá loke mi tin. Si bo trese un obra literario ku su ritmo, e mes ta tur kos kaba.” (Rosario-Juliana 1985).
Talbes esaki ta e deklarashon ku mas ku tur otro ta duna testimonio ken ta Elis Juliana. E ta tur kos huntu. E forsa, konfiansa propio i karakterisashon ku ta sali for dje testimonio akí ta resumí e dies terenonan di arte i siensia julianesko. E ta kompletu: análisis i síntesis. Pa Juliana, bon mirá, ritmo ta dominá asina tantu, ku tin ora nifikashon di palabra no ta importante mes. Hopi artista dje ramo akí a inspirá nan mes riba Juliana i ta rekonosé Juliana komo nan inspiradó mayó. Entre Juliana su poesianan rítmiko mas sélebre tin, aparte dje klásiko E patu, skirbí pa mucha, Bekita, Laba pena, Kanta kueru. E dos últimonan akí ta di masha poko letra, ma nan ta kargá di forsa pa via di nan ritmo hopi fuerte.
Pintor[editá | editá fuente]
Riba propio forsa Elis Juliana ta studia arte di pintura tantu di Kòrsou komo di afó i ta krea na tur manera. E ta pinta ku krayòn, pèn, traha akuarèl i olio. Hopi konosí ta su pinturanan ku pèn pa ilustrá su obranan skirbí òf di otro hende. Su pinturanan a pasa den un desaroyo direkshon di mas fini i mas chikí. Ta manera mas opservadó Juliana tabata mira, mas detaye chikirititu e tabata registrá. Obranan famá leu di frontera nashonal ta su pinturanan ku pèn trahá segun e téknika di puntilismo (pointilisme), nòmber pa e téknika den kua punta puntanan (point) òf plèki plèkinan chikí di kolónan no mesklá, poné huntu ta forma imáhen. Ta bista humano mester kombiná e kolónan. Juliana: “Hende ta apresiá kos grandi so i (...) no tin bista pa kos chikí (...). Kos chikí tin mésun balor ku kos grandi.” Mérito di Juliana ta tambe ku el a renobá e téknika di krea sombra ku e tres kolónan básiko kòra, blou i hel, hasiendo esaki ku kolónan blanku i pretu. Delikadesa sensitivo e ta hinka den e pinturanan akí i edifiká riba papel panorama kompletu ku ta relatá henter un historia ku un mínimo na imáhen. Ku e mésun entrega, ternura i vishon futurista akí e ta ekspresá tambe su kompromiso ku su komunidat, den pintura di polítiko, edukashon, maternidat, sklabitut, religion, hende muhé i otronan. Pintor Juliana a traha tambe pintura miniatura di spekografia ku e mes a klasifiká komo filosofia gráfiko. Mester di glas oumentadó pa mira e pinturanan akí. Juliana ta e promé na Kòrsou ku a traha pintura di miniatura na gran eskala. Su siensia i arte ta topa otro konstantemente i, inspirá pa e manera di ilustrá den arkeologia, Juliana ta traha pintura miniatura i di punta punta. Juliana su trabou ta integrá, holístiko. Ora e pinta, e ta pinta algu inspirá pa su inbestigashon históriko, antropológiko, arte i siensia: tambú i letra pareu.Temanan di su pintura ta entre otro: Katibu bulando, Den trans di vudu, Eternidat, Tamburero, Pelea di gai, Wega di palu, Riku ta yena, pober ta basha. E siguiente pintura ta mustra un hòmber ku ta subi un trapi di wil. E no tin fin di yega ariba pasobra e trapi su wilnan ta pon’é lora keda mésun kaminda. Riba su lomba e ta karga un lanthùis, bibienda di esnan ku a sklabisá hende i pone esakinan traha komo katibu pa nan. Abou na e trapi tin e krus di religion drumí, testigu silensioso di dos man riba un barika di sklabitut. Ta Juliana su forsa di integrá henter historia di sklabitut den un solo pintura miniatura.
Skultor[editá | editá fuente]
For di añanan 60 Elis Juliana ta kuminsá skulpi figuranan impreshonante for di piedra di laman. Eksperimentá ta inherente na Juliana, pues no ta sorprendente ku riba tereno di skultura tambe e ta manifestá esaki. Inovadó Juliana ta uza koral inusual pa krea su imáhennan. Mester trata e koral akí - yamá tambe piedra muhé –, un tipo di piedra lihé, ku masha kuidou. Kontrali na loke e nòmber ta sugerí e no ta piedra di koral ma koral di laman ku pa motibu di su peso lihé ta drif bin ariba. Piedra machu ta piedra duru, pegá den fòndu di laman. Piedra di koral mes ta masha pisá. Te ainda informashon ta mustra no tin na Kòrsou otro skultor di koral di laman. Konosedónan ta pretendé ku pafó tampoko no ta konosí ku tin. Juliana ta konsistente den uzo di loke ta propio di Kòrsou pa su siensia i su arte. E ta traha segun e prinsipio di kita partinan dje material original enbes di agregá na e material, hasiendo uzo dje forma básiko ku e material tin kaba. E téknika akí ta mas delikado i difísil: e mas mínimo moveshon malu por kousa daño ireparabel. Un di su ophetonan preferí pa skulpi ta muhé, prinsipalmente muhé na estado. Algun título di su skulturanan: Muhé, Muhé na soño, Ensinta, Fertilidat, Sekreto femenino, Mama ku yu, Yab’i futuro, Machu kumplidó. E último akí ta karakterístiko pa e manera ku arte ta sirbi Juliana su propósitonan analítiko, krítiko i edukativo: un hòmber ta karga su enorme parti íntimo riba su lomba.
Den e kasi 40 añanan ku Elis Juliana ta tene eksposishon di pintura i skultura, hopi pais i públiko a sera konosí ku su arte i, pa medio di esaki, ku Kòrsou. Pa un selekshon, mira nota.

robotstxt: allowed

filter: keep


text:
Rene Herde (AVP): Den asunto di refineria y CAFT , MEP...
Aña 2016 tabata e aña cu MEP a wordo caracterisa pa nan ausencia sistematico. E fraccion di MEP a haya e nomber di "parlamentarionan...
GuillfredBesaril (MEP): “Facil pa mira e splinter den wowo di otro,...
Dialuna mainta durante conferencia di prensa semanal di PartidoMEP, Parlamentario señor Guillfred Besaril a reaccion ariba un articulo cu a keda publica siman pasa...
Por fabor duna chauffeur di autobus, taxi y tracker mas plazo...
Diamars mainta, Otmar Oduber di plataforma politico POR a haci un suplica hopi grandi na gobierno di Sr. Mike Eman pa duna mas plaso...
Rene Herde: CAFT a faya mas biaha cu nan analysis y...
"No ta un secreto cu ami tin duda den e filosofia y e forma di traha di CAFT. For di prome biaha cu CAFT...
Delegacion di Aruba durante reunionnan di IPKO na Corsou a bishita...
Durante e reunionnan di IPKO na Corsou, delegacion di Aruba a haya oportunidad pa a haci un bishita di orientacion di e waf di...
Lo introduci opcion na Ingles na nivel secundario pa nos hobennan...
Durante un conferencia di prensa Minister di Enseñansa, Michelle Hooyboer-Winklaar a anuncia un programa nobo pa tur esunnan cu falta nan diploma riba nivel...
Dangui Oduber (MEP): Aruba mester un Gobierno pa pueblo y di...
Un Gobierno cu ta pa pueblo lo traha pa pueblo. Un politico honesto lo haci cosnan corecto y no desvia di promesa. Un ser...
Rene Herde’: “Mi no por imaginami cu awor cu nos ta...
Tabata di spera. E tema di un ley di Reino pa crea un "areglo di conflicto" pa e cuatro paisnan di Reino, a wordo...
Mervin Wyatt – Ras: Geschillenregeling den IPKO e biaha aki tabata...
Sra. Mervin Wyatt- Ras Presidente di Parlamemto pa loke ta reunion di IPKO na Corsou. A trata diferente topiconan y un di esakinan tabata...
Otmar Oduber: Inversionnan haci na Sta. Rosa awo ta beneficia cunukero...
Otmar Oduber, candidato di e plataforma politico POR y kende a carga e responsabilidad como Minister di Sector Primario durante 7 aña, ta bisa...
Director di DBB Edwin Abath cu bishita di cortesia cerca...
Durante e encuentro ameno den Sala Betico minister Yrausquin y Sr. Abath a papia riba diferente topiconan cu ta regarda relacionnan externior di Reino,...
Gobierno di MEP lo revoca e permisonan di PDV Mantenemento
Na comienso di e siman aki mi a ricibi e informacion cu e filial di PDVSA, PDV Mantenemento a solicita na aña 2015 pa...
Inversion den educacion ta hopi mas urgente awe cu un ringweg
Otmar Oduber di plataforma politico POR ta indica cu e prioridadnan di inversion ta totalmente robez, e ta di opinion cu inversion den educacion...
Guilfred Besaril (MEP): Reunion Tripartiet na Corsow cu un agenda bastante...
Dialuna 9 di januari 2017 a tuma luga un Reunion Tripartiet entre e Parlamentonan di Aruba, Corsow y Sint Maarten. Parlamentario señor Guillfred Besaril...
PDR y Andin Bikker ta distancia nan mes di Sr. Alonso...
Desde Januari 2016 Sr. Alonso Tromp tabata e prome pa hasi e asercamento pa sondea un union di forsa entre Sr. Otmar Oduber y...
Lider di MEP presente na recepcion di Aña Nobo di Camara...
Lider di MEP Evelyn Wever-Croes tabata presente na e recepcion di aña nobo di Camara di Comercio siman pasa. Como e unico politico presente,...
Pa realisacion di metanan sostenibel di Nacionnan Uni: Dos decreto ministerial...
Durante un ceremonia diahuebs merdia, Prome Minister Mike Eman hunto cu Minister di Asuntonan Economico Richard Arends a firma dos Decreto Ministerial pa forma...
Parlamentario mr. Xiomara Maduro: Bon ehempel di Betico Croes ainda ta...
Hopi di nos kisas no tabata tin e dicha di por a conoce Betico Croes, como e hende, e politico, e gran estadista y...
Minister di Husticia mr. Arthur Dowers satisfecho cu comportacion di comunidad...
E aña aki, tabata tin menos detencion pa loke ta trata detencionnan despues di Fakkel compara cu 2016. Minister di Husticia, mr. Arthur Dowers...
Dangui Oduber (MEP) riba cambionan di kiesverordering: Promer cu eleccion 2017...
E ta un deseo di e pueblo votador pa mira cambio den e kiesverordening. Pa 30 aña largo ta hopi ta e candidatonan cu...
Minister di Husticia, Arthur Dowers: Duna tratamento na personanan cu ta...
For di basta tempo pasa, tin un plan van aanpak, caminda cu Ministerio di Husticia a pone cu e dunamento di tratamento na esunnan...
Minister Dowers: Ley ta laga e adicto bay lihe pero tin...
E adictonan ambulante ta un di e problemanan cu ta asotando nos centro di ciudad, pa basta aña caba. Ora cu nan comete un...
Parlamentario Glenbert Croes: Den ocho aña AVP no a haci nada...
Parlamentario di Fraccion di MEP, Sr. Glenbert Croes den conferencia di prensa di diaranson ultimo a duna di conoce cu MEP no tin confiansa...
MEP: Aumento di prijs di gasolin ta ilegal ya cu BAZV...
Sra. Evelyn Wever- Croes, di partido MEP, a declara cu e anuncio di e gobierno di Mike Eman cu gasolin lo subi cu 14...
Prome Minister Mike Eman cu bishita extenso na Santa Rosa
Prome Minister Mike Eman , den su calidad oficial como Minister di Sector Primario, a haci un bishita na Departamento di Agricultura, Cria y...
Presidente di Parlamento drs. Mervin Wyatt- Ras: Diferente presentacion y bishita...
Durante reunionnan di IPKO na Corsou a ricibi diferente presentacion y a haci diferente bishita na proyectonan, e.o. proyecto di waf riba diamars. Diaranson...
Lider di UPP Sr. Booshi Wever: Gabinete Mike Eman II a...
Mientras cu Gobernador nobo a haya su nombracion riba 7 di oktober, y Rey Willem Alexander ta firma e decrecto riba 11 di oktober...
Minister di Enseñansa: No ta tur ora tecnologia den klasnan ta...
Un tema cu sigur ta bin dilanti varios biaha, tin un imagen, un pensamento cu mas tecnologia wordo implementa na scol, miho resultado lo...
Parlamentario di MEP Chris Romero: Vision di partido ta pa introduci...
Representantenan di Fraccion di MEP a asisti na e reunionnan di IPKO na Corsou na unda a trata diferente topiconan. Un di e topiconan...
Parlamentario Jennifer Arends-Reyes : Concepto di ley di centro di ciudo...
Segun Parlamentario di AVP, Sra. Arends-Reyes durante basta aña tawatin e deseo di a mira un ley pa centro di cuido di mucha. E...
Otmar Oduber: Parlamento mester trata ley di financiamento di partidonan politico...
“Bo mester cumpli loke bo ta bisa y E Forsa Nobo, POR, ta haciendo esaki. Nos ta creando un plataforma politico cu un transparencia...
Hobennan profesional ta reconoce liderazgo di Prome Minister Mike Eman y...
Minister President Mike Eman recientemente a ricibi un grupo di adulto hoben kendenan a expresa e deseo di por topa personalmente cu e mandatario....
Presidente di Parlamento, Mervin Wyatt Ras: Reunionnan di IPKO mester sigui...
Presidente di Parlamento, drs. Mervin Wyatt-Ras ta informa cu diamars dia 10 di januari a inicia e reunionnan di IPKO (Interparlementair Koninkrijksrelaties Overleg). E...
Marlon Sneek di AVP: Acuerdonan importante logra pa loke ta autonomia...
Delegacion di Aruba ta na Corsou pa reunionnan di IPKO y tambe di Tripartiet. Ayera dialuna tabata tin reunionnan di Tripartiet y diamars a...
Minister Michelle Hooyboer- Winklaar: Proyecto “Nos Atardi” despues di scol ta...
Proyecto Nos atardi ta andando actualmente na EPB San Nicolas y tambe Maria College na Playa. Minister di Educacion, Sra. Michelle Hooyboer- Winklaar ta...
Minister Arends tocante orario flexibel pa habri y cera tiendanan: E...
Ya ta algun aña atras caba cu Gabinete Mike Eman a anuncia cu a haci cambionan den maneho di otorga e permiso pa expande...


text:
Jhon Freddy Montoya kier a comparti un par di letra di mi mas reciente composicion pa temporada di Pasco y Fin di Aña 2016 y comparti cu mi pueblo. Mi ta manda diferente potret di tur e porceso di promocion di e temanan aki, djis pa boso por kies un pa compaña e publicacion.
Mil y mil danki di curason pa tur cos cu bioso a haci pa mi henter aña.
Bon Pasco y un Aña nobo yend i bendicion.
Atentamente,
Freddy Montoya.
‘Tin Un Amigo…! Cantante: Franksjen Vos. “Dunami bo Man…!” Cantantenan: Chenevieve y Chendell Beaumont, Janoh y Janaika Henriquez. Arreglo musical: Maikol Lugo (MikiDrums). Studio di Grabacion IQ MUSIC LAB. Masterisacion: Ivan Quandus.
“Ban Celebra Bida…!” Cantantenan: Banda La Paranda. Janaika Henriquez Gregory Vasquez Sharline Hernandis, Nina Henriquez Charise Arends, Jeandrick Fingal, Betico Roga, Roland Jansen, Christopher Lee. Argeline Henriquez Roderick Henriquez, Shari Lee.
Areglsita: Dimitri Frans.
Compositor letra y melodia: Jhon Freddy Tobón Montoya.
Coristanan: Janaika Henriquez, Adeline Gomes, Darien Quandus, Gregory Vasquez.
Musiconan Invitado special Mark Maduro, (Markkeys) riba Cuarta. Gregory Vasquez riba Tambunan. Ivan Quandus riba Baho. Nicola Grigoriu riba Violin.
Un danki special na tur musico y cantante cu a forma parti di e proceso di e produccion di e cancion promocional aki pa celebra mi 20 aña bibando na Aruba.
Un danki na tur amigo cu a sostenemi y compañami durante di e creacion di e cancion aki, na e forsa Divino cu a inspirami pa mi logra e cancion aki dedica na nos Señor. Na Roland Jansen, Suhaila Alders, Joe Fortin, Doralba Emerenciana y tambe na henter e pueblo di Aruba, mi famia, rumannan y amigonan di berdad cu semper a sostenemi den mi bida artistico, specialmente mi ruman homber chikito Juan Fernando Tobón Montoya na kende mi ta dedica e cancion aki. Y finalmente un danki special na tur medio di prensa radio, locutornan y television, pa e sosten brinda na e promocion di e cancion aki.
Na tur hopi bendicion.


text:
Genero: Anime
Idioma: Sub Español
Año: 2010
Temporada 1
- Angel Beats Temporada 1 Capítulo 1
- Angel Beats Temporada 1 Capítulo 2
- Angel Beats Temporada 1 Capítulo 3
- Angel Beats Temporada 1 Capítulo 4
- Angel Beats Temporada 1 Capítulo 5
- Angel Beats Temporada 1 Capítulo 6
- Angel Beats Temporada 1 Capítulo 7
- Angel Beats Temporada 1 Capítulo 8
- Angel Beats Temporada 1 Capítulo 9
- Angel Beats Temporada 1 Capítulo 10
- Angel Beats Temporada 1 Capítulo 11
- Angel Beats Temporada 1 Capítulo 12
- Angel Beats Temporada 1 Capítulo 13


text:
PL Kyodan
PL Kyodan o e iglesia di maestro libertad ta un internashonal religion esei developed fo'i e zen budista kultura di Japan tempran den e 20th ciglo. pl teaches esei "life ta arte." humans tin been born na ekspresá nan propio unico individualitad den tur kos nan hasi - "creando rason art". na asistí them den improvar nan ta biba í overcoming hardships creentes ta ensinados pakíko nan tin e problems í ta guided den solusionar them desde e Patriarch (oshieoya-sama) í ministers. PL no kier tin un dibino buki (like un Beibel), ounke, nan tin pl 21 precepts í e pl 21 principles kuá were revealed desde e founders di e iglesia.
PL 21 preceptos:
- 1. Bida ta arte
- 2. Man's bida ta un succession di self-expressions
- 3. Homber ta un manifestation di Dios
- 4. Homber suffers si e homber fails na ekspresá mes
- 5. Man's rason mes ta lost kuandu swayed desde sintimentu í emotions
- 6. Man's rason mes ta revealed kuandu djé ego ta effaced
- 7. Henter kosnan existí den mutual relationship na un otro
- 8. Biba radiantly ban e solo
- 9. Henter homber ta igual
- 10. Strive pa creating mutual felididat
- 11. Tin rason fe den Dios
- 12. Tin un kaminda (funshion) strabagante na kada "name" (existensha)
- 13. Tin un kaminda pa homber, í tin otro pa muhenan
- 14. Henter ta pa mundu pas
- 15. Henter ta un spil
- 16. Henter kosnan mehorashon í develop
- 17. Comprehend ta ki mas essential
- 18. Na kada momentu homber stands na e crossroads di bon í evil
- 19. Aktua kuandu bo intuition dictates
- 20. Biba den un maestro unidat di mente í afèr
- 21. Biba den maestro liberty


text:
John Lennon
John Winston Ono Lennon, MBE (Oktober 1940 – Desember 1980) tabata un musiko, kantante anto skibidó di kantika Ingles ku a rsibi fama internashonal komo un di e miembronan fundado di e banda The Beatles. Lennon i Paul McCartnney a formá un di e partnershipnan di skibi kantika mas suksesvol di siglo 20.
Nansé na e suidat di Liverpool, Lennon a bira involvi den e movementu di skiffle anto komo un hoben e tabata parti di su prome banda, "The Quarryman, ku poko-poko a bira The Beatles na 1960 e grupa a kuminsa disentegra anto a kibra na 1970, Lennon a kasá ku japones Yoko Ono i a lansá ku karera solo anto a traha varios album aklamá inkluiendo, John Lennon/Plastic Ono Band anto Imagine, anto kantikanan ikoniko maneran "Give Peace a Chance" anto "Imagine ".


text:
Emprendé generalmente ta pidi pa invershon. Bo mester kumpra produkto pone den stòk, hür un edifisio òf kumpra mashin. Empresarionan sinembargo ta eksperensiá frekuentemente problema den seramentu di un fiansa komersial.
Un Mikrokrédito te ku $ 50.000 serka Qredits por trese solushon!
- Nos ta ofresé bo e espasio finansiero pa realisá bo soño;
- Nos ta duna konseho individual na midí;
- Nos ta bin serka bo na kas pa evaluá bo petishon;
- Nos ta enfoká riba un aserkamentu positivo: nos ta preferá di wak futuro na lugá di wak pasado.
Qredits ta mantené un maneho kuidadoso den suministro di finansiamentu di kapital di operashon. Nos ta wak en partikular bo desaroyo di likides i si nos fiansa na término mediano por ofresé bo solushon pa bo nesesidat di krédito
Pa ken Mikrokrédito ta Hasi un petishon pa Mikrokrédito direktamente


text:
Tag: Korsou
Senk Barkunan di Katibu
Tur
Santu Dia
Nos
Ta
Senk
Barkunan
di
Katibu
Al Peterson
28 di oktober 2004 Al Peterson a muri na universidat di Korsou durante un charla tokante di reparashonnan pa sklabitut. Na Ulanda e instituto NiNsee pa pasado i herensia di sklabitut a nombra un sla na honor di e anti-kolonialista YDK.
Salmo Sagrado
Ku un yu ‘so’ kobrando salario minimo ta un fiernu finansiero
Nan a mata su wela, e trahado sosial no sa kon pa restora,
niun hende ta wori ku e ta sufri ketu bai.
Mañan ta high heels na Spoonz sowieso
Ora berans dal aden, anto bo’n tin nada pa gasta,
basha bo ke basha abou tur hende ku ta wantabu feu kome.
Tiany ta haltu, 7or mainta
feu su garganta ta sali un kloaka di koño bo mama
p’e mundu hente ku nunka a tribi di stime bek
Marga ta ora bo no por kome un Dabudek kambio sosial
n’e truk’i pan i kuminsa kria brasa di 9000 miya pa
strangula e arkitektonan di genesidio pretu na Den Haag
Korsou, bo hendenan ke ta bunita dilanti spil
teniendo nan iPhone, paden dio’sa.
benta 5 florin den tanki
drenta kachipin buskando un ko’i hasi
Awalektra a subi
Desayuno pasta djente
Kaya Shers mi’n ke mire
Merdia ta kou kiko ta
Korsou: hende hostina plan bari no konose buki lei kodigo penal
Vigilia pa tur ku ta keda goberna pa patin i donchin politika
Habri e frishidel 6 biaha pa ora. Nada den dje.
Dama siegu di hustisia ta murmura:
Pobresa ta krimen organisa
di siglo pasa, dia ku barkunan a yega ku ‘salbado sefardiko’
E angustia ta balido rekonosiendo un estafa bankario ku a dura 100 aña.
barikanan ta borota
e hamber tin ku muri, at’ei salmo sagrado
sobra’i porko ta rechaso
e vito finansiero ke pa sigi korta
e bisio di ghetto ta insisti pa sobrebibi nos tin ku horta bek.
Korsou: un zumbi so por kana sin lombrishi
pampel di wc a kaba, uza Vigilante numa
rasta ku a keda di bui pornada
niun ta rabia
kadaver bibu ku
babadó mara
nos tur ta tin biaha
no tin kuent’i nada
paso riba e kuenta
no tin net net nada
8 korant, 4,5 televishon, 8 emisora
pero niun ke debati kombin e podernan ekonomiko
por sigui machika nos?
Korsou un kolebra nunka por bira un Kerubin
Mikrofonista II, Dia di Prensa
VBC i KdK i Rasismo Komersialisa
Sesunan di VBC (Verenigd Bedrijfsleven Curacao) i KdK (Kamera di Komersio) ta prueba sientifikamente ku patronchinan di pensa ta aktivo 24 ora pa dia, 7 dia pa siman: “YDK pretu nunka por bira don di su mes pais, YDK pretu no por para na kabes di CPA, CPS, Airport, offshore, turismo, import, industria petrolero. YDK pretu pa mayoria ta traha e plaka brutu pa nos i nan tin ku sera nan smoel i no eksigi niun salario hustu pa biba un bida digno. YDK pretu tin ku keda katibu di elite ekonomiko, finansiero. Nunka laga nan bira dono di institutonan finansiero. Nunka eduka YDK pretu riba ekonomia i finansas emansipatorio.”
Avenida Tula – Libertado Pretu
Un borchi kaya den Otrobanda, desvelo lo keda anunsia
Pretu Balioso 3
Benga Bo Avochinan
Benga Bo Avochinan, bo ansestronan. Istorianan di resistensia i rebelion na Korsou.
100 Aña MCB
Bo banku amigu no por selebra ku nan a duna bekanan na YDK pretu pa bai studia periodismo finansiero inbestigativo. Den un siglo di historia bankario MCB nunka a mira e balor pa krea pilarnan di prensa ku por kontrola, kuestiona i akshona riba e weganan di bankonan na Korsou. Kens nan ta anto, muchu okupa ku partimentu di karchi n’e muchanan pa LITO film festival ..[?]


text:
Serbia
Serbia (na serbiano Cpбиja, Srbija), ofisialmente Republika di Serbia (Peпyблиka Cpбиja, Republika Srbija), ta un Estado di sur ost di Oropa, na e region den Balkan. E ta limita ku e Hongaria, e Romania, e Bulgaria, e Macedonia, e Albania, e Montenegro, e Bosnia Herzogovina y e Kroatia. Serbia ta konsidera Kosovo komo un parti integral di Serbia. E kapital ta Belgrado, ku te 1990 tabata tambe e kapital di Yugoslavia. Prome ku e desintegrashon di Yugoslavia Serbia tabata un di e seis Republikanan ku tabata forma huntu Yugoslavia.


text:
Television
Television of tv (pronuncia: televishon) ta un medio di telecomunicacion pa transmití i risibí imagen ku ta move. Mayoría biaha, e imagennan aki ta bini akompañá pa zonido. 'Television por referí tambe na 'sèt di televishon', 'programashon di televishon', 'transmishon di televishon'.
E palabra "television" ta bini for di un kombinashon di dos idioma; Tele (Griego [tῆλe]) y kier men distansia. Vision (Latin "visio", di 'vis', kier men vishon)
"World Television Day" (Dia di Televishon) ta wòrdu celebrá dia 21 di november den pa konmemorá e fecha ku a celebrá na 1996, ku ta e prome "Forum Mundial Dia di Television pa e Nashonnan Uní".


text: Coredo di distancia largo Alrric Kock no por a laga e aña aki bay sin gradici un y tur cu a yud’e durante e aña cu a pasa y alabes durante e aña nan cu E tin den e deporte aki. Tambe Alrric kier a informa tur su fanaticonan con su aña deportivo a bay. Tabata un tremendo aña un biaha mas pa e atleta Alrric Kock. Un aña cu tabatin su malo, pero alabes a sa di trece e bon tambe. Competencia nan un mas fuerte cu otro. Lesion nan aki aya. Pero el a sa di bataya tur cu E tabata por durante e aña aki cu a pasa. Alrric a haya e oportunidad pa por a bay competi na un evento grandi, cual tabata IAAF/World Half Marathon Championship, na Cardiff, Wales. Esey tabata un tremendo experiencia pa su persona, ya cu ey nan el a competi den un mal tempo, pero asina mes e competencia a bay door. Eynan Alrric tabatin e oportunidad di core cu hopi coredor mihonan di mundo, Mo Farah, Geoffry Kisang Kamworor y hopi mas. Na Cardiff Alrric tabatin e oportunindad di conoce atleta nan grandi tambe, mane Paula Radcliff, Steve Jones y Lynn Davies. Despues di a caba di competi aya na Cardiff, Alrric a bin bek Hulanda, y ey nan el a wordo invita dos dia despues pa un grupo di coredo di Amsterdam, esta “Running Junkies” pa core un careda di 5K, esta “Roetsersrun”. Tabata un tremendo experiencia pa Alrric por a core den Science Park, aya na Amsterdam. Ey nan Alrric a logra yega den e top 15 coredo di mas of menos 75 cu tabatin. Durante cu Alrric tabata na Hulanda, E tabatin e oportunidad di bishita Aruba Huis. Ey nan el a topa cu representane di minister, esta Shandra John y demas coleganan. Despues di esey Alrric a bin bek ARUBA pa core caredanan local. Mester bisa cu den casi tur e caredanan e tabata yega di 3 of 4 overall y den su categoria E tabata yega number 1. E aña aki Alrric no a logra bay hopi den exterior pa coremento. E tabata hopi ocupa cu su yiunan y cu su mes como coach den e deporte di baseball. Pero asina mes den luna di October Alrric a logra bay “Guardian Group 10K”, aya na nos hermana isla Corsou. Ey nan el a logra keda na di 10 luga overall y di 1er den 30-39 aña. Su ultimo careda pa e aña cu a pasa tabata KLM Marathon (42K), na nos hermana isla Corsou. Y ey nan el a logra keda na di 15 luga overall. Un tremendo prestacion di Alrric na e careda ey. Tabata un di e marathonnan mas duro cu tin den nos region y na mundo mes. Paso bo mester pasa dos biaha riba e brug di Juliana. Y pa Alrric por a logra termine den un tempo di 4:43, esey ta demostra cu E tabata bon prepara pe. E aña cu a termina Alrric tabata tin un tremendo aña den e deporte di coremento distancia largo. Segun nos por a compronde cu pa e aña aki 2017, lo bay tin cos nan grandi na caminda. Dos meta grandi cu Alrric tin ta pa completa e Ronde van ARUBA su so, y tambe bay 4daagse Nijmegen, y dedik’e na su Tio Edwin Zichem y su prima Lily Zichem. (q.e.p.d.) Kiermen pa e aña aki lo bay scucha hopi mas di Alrric Kock. Su soño ta pa yega Olimpiada na Tokyo 2020, pa asina representa ARUBA dignamente. Y si tin e chens di por competi un biaha mas den World Half Marathon Championship, pero e biaha aki como pais ARUBA. Alrric kier a tuma e oportunidad aki pa gradici un y tur cu a yude di comienso di su carrera y te cu awe cu E ta practicando e deporte aki pa 14 aña caba. Nan ta su famia cu ta para su tras fuertemente, na su famia di ARUBA SABANA LIBER RUNNERS, Garage Central Aruba, Athlete’s Foot, Sport Caribe/Adidas, Fruteria Virgilio, Guardian Group ARUBA, Pure Temp, Katra N.V., Aruba Rocks, Precision Printing, Family T-shirt Printing,The Old Fisherman Restaurant, Lotto pa Deporte, Aruba Tourism Authority, &-21 Athletic Aruba, Trupial Inn, InselAir, Curacao Tourist Board, Dorado Divine Oceanview Appartment, Randy Cuevas un y tur cu a coopera semper. Masha danki na cada un di boso nan y un Bon Aña 2017 pa boso nan tur di parti Alrric Kock y Famia.


text:
Negoshi propio
Negoshi propio òf tambe yamá Propietario úniko ta un forma hurídiko kaminda solamente un persona ta doño i kompletamente responsabel pa e negoshi. E kompania no ta ser konsiderá komo un persona hurídiko, pero ta wòrdu konsiderá mas bien komo aktividatnan ekonómiko di un persona natural. Legalmente no tin un separashon di e kapital privá i e kapital di e kompania. Esaki ta diferente ora ta papia di un Sosiedat privá òf un Sosiedat anónimo.
Un negoshi propio ta haña su eksistensia pa medio di e propietario. Si e propietario bai fayit òf yega na fayesé, e kompania tambe lo por stòp di eksistí. Den tal kaso lo mester buska un susesor, por trata aki di un famia òf un otro hende di afó. Esaki ta nifiká ku kontinuidat di un negoshi ku e forma hurídiko aki ta insierto na término largu.
E tipo di negoshi aki por wòrdu finansiá dor di e kapital propio di e doño òf un fiansa eksterno. Komo ku ta trata aki di un negoshi propio òf propietario úniko ta nifiká ku e propietario ta responsabel pa e debenan di e negoshi. Tur debe di e kompania ta bira tambe debe personal di e propietario.
E ganashi di e negoshi ta kai bou di e entrada personal di e propietario. E negoshi no ta paga impuesto riba ganashi, pero e propietario ta paga impuesto riba entrada.
Otro formanan hurídiko[editá | editá fuente]
- Negoshi propio
- Sosiedat kolektivo
- Sosiedat kolektivo limitá
- Sosiedat kolektivo di pareha
- Sosiedat komanditario
- Sosiedat privá
- Sosiedat anónimo
- Fundashon
- Asosiashon


text:
India
India ofisialmente e Republika di India Bhārat Gaṇarājya ta un paisden e parti Oeste Sur di Asia. E ta e pais di siete mas grandi na mundu pa area geografiko, i e di dos mas poblá ku mas ku 1.2 bíon hende. E ta grens ku e Oceano Indiko na parti zuit, e Laman Arabe na parti zuit-west, e Bahia di Bengal na parti zuit-ost, anto e ta parti grensnan di tera ku Pakistan na parti west, China, Nepal i Bhutan na parti nort anto Burma i Bangladesh na parti ost. Den e Oceano Indiko, India ta banda di Sri Lanka i e Islanan Maldiva, tambe e islanan Andaman i Nicobar di India ta parti un grens maritimo ku Thailand i Indonesia.
Kontenido
Historia[editá | editá fuente]
E historia di India ta kuminsá ku e sivilisashon di e dál di indus, ku a floresé den e parti nort-óst di e subkontinente di india for di e anja 3300 pa 1700 prome ku kristu. E sivilisashon di edat di bròns edat aki a wordu sigui dor di un di heru den e perdiodo vediko, kuá a mira e subimentu di importansia di various reino importante.
E mapa politiko di India den tempu di middeleeuwen tabata un kantidat grandi di reinonan ku teritorionan semper kambiando. Den e siglonan 4 i 5 despues di kristu, e parti nort di India a wordu uní bou di e Dynastia di Gupta. Durante e periodo aki, konosi komo e "gouden eeuw" di india, kultura Hindu ando administrashon politiko a bira hopi avansá.
E religion islamiko a plama riba e subkontinente durante un periodo di 500 anja. Den e siglonan 10 i 11, e Turkonan anto e Afganonan a invadí India anto a establese sultanatonan na Delhi. Den e parti prome di siglo 16, desendientenan di Gengis Khan a drenta india via e parti nort anto a establese e dynastia di Mughal (Mogul), kual a dura 200 anja. For di e siglo 11 pa 15 e parti sur di India tabata dominá pa e dynastianan Hindú di Chola i Vijayanagar. Durante e tempu aki e dos systemanan di Hindu ku Islam a brua den otro anto a laga sierto marka kultural riba otro.
Na 1619 e Britanikonan a establese e prome uitpost na Surtat. Despues den e mesun siglo e Oost Indische Compagnie Britaniko a habri various departamentu di interkambio na Madras, Bombai, i Calcutta, kada un bou di protekshon di mandatonan nativo.
E britanikonan a expande nan influensia den e zonanan aki te ku, den e anjanan 1850, nan a kontrola mayoria di India, Pakistan i Bangladesh. Na 1857, un rebelion den e parti nort di India dirigi pa soldatnan di india ku a mutiná a kousa ku e Parlamentu Britaniko a transfera tur poder politiko for di e Kompania na e gobierno royal Britaniko. Asina e reino a kuminsa administra mayoria di India direktamente anto tabata kontrola e sobra ku tratadonan ku reinan lokal.
Den e parti lat di e siglo 19, e prome pasonan a wordu tuma pa autonomia di India ku e apuntashon di consuladonan di India pa advisá e gobernantenan Britaniko. Kuminsando na 1920, e lider di India Mohandas K. Gandhi a transformá e partido politiko di Congreso National di India den un movementu massivo ku a tene kampaño kontra mandato kolonial Britaniko. E partido a husa resistensia parlamentario i protesta no-violente pa yega na independensia.
Na 15 di Ougustus 1947, India a bira un dominion den e Commonwealth, ku Jawaharlal Nehru komo Prome Minister. Dessatisfakshon entre Hidnunan i Moslimnan a kousa ku Gran Bretania a parti e ex-kolonia na dos den Ost i West Pakistan, ku tabata tin un mayoria Islamiko, anto India, ku tabata tin un mayoria Hindu. India a bira un republika den e Commonwealth ora e la proklama su konstitushon na 26 di Yanuari 1950.
Despues di independesia e partido di Ghandi i Nehru a sigui manda India bou di influensia di Nehru mes i despues su yiu muhé i nietu, ku eksepshonan den anjanan 1970 i 80.
Geografia[editá | editá fuente]
India ta pertenese na e plato tektoniko di e subkontinente di India. E plato aki a kuminsa move 75 mion anja pasa den e direkshon di e plato di Eurasia. Ora e dos platonan aki a dal den otro, e fenomeno di Subdukshon a tuma lugá den kua e plato di India a baha abou di e plato di Eurasia. Esaki a krea e serunan di Himalaya na parti nort di e pais.
E kosta di india ta midi un 7,517 kilometro na largura, di kua 5,423 kilometro ta di India penisular anto 2,094 kilometres ta di e islanan ku ta pertenese na India. Segun e kartanan hydrografiko di marine di India e kosta ta konsisti di 43% playa di santu; 11% kosta di piedra kual ta inklui klip, i 46% di kostanan di lodo of moeras.
E ruinan mayor ku ta kore dor di India tur ta origina den e serunan di Himalaya ku ta inklui i Ganges i e Bramaputra. Tur dos di nan ta kaba den e Bahia di Bengal. India tin dos archipielago, e islanan di Lakshadweep ku ta un atol di koral banda di e kosta zuit-west di India, anto e islanan Andaman i Nicobar, na parti zuit-ost ku ta volkaniko di origen.


text:
Archivo di e Categoria ‘Evenemento’
Mandy Sanchez a wordo corona pa reina Hubenil di TOB
ORANJESTAD(AAN)– Na Sero Preto na su cas Mandy Sanchez ta wordo corona pa reina hubenil di TOB . E coronacion a ser efectua pa su mes un tata Andy Sanchez, Prome cu esey tabata tin dande despues pagara y grupo di Betico tabata tey y tambe tabata tin brass band. Di parti Popo ta desea Mandy hopi exito den election di Reina Hubenil y ta spera cu TOB por conquista e corona.
Anochi di inscripcion di Festival di Caiso y Soca 2017
ORANJESTAD (AAN): Diaranzon anochi na Centro di Bario Brazil tabata tin inscripcion pa e Festival di Caiso y Soca.
Por a mira cu esaki a bay den un bon ambiente y ta varios banda y cantante a haci acto di presencia pa asina efectua e inscripcion debidamente.
Den nos seccion di POPO di mañan nos lo bin cu tur detaye.
“E re-encuentro Divas in Concert” di Chicas Gaiteras a trece hopi recuerdo
Publico grandi a gosa di evento den Aruba Entertainment Center!
ORANJESTAD (AAN): “El a trece hopi recuerdo, hopi memorianan di mi famia y specialmente el a trece e ambiente di Pasco cu tanto mi tabata falta”, asina por lo menos un di e fanaticonan den Aruba Entertainment Center a duna di conoce. Un publico grandi a atende e evento “Chicas Gaiteras, e re-encuentro Divas in Concert” diasabra ultimo. E evento a bini despues di 13 aña cu e banda a haci nan ultimo presentacion hunto.
Un recital musical historico, monumental y inolvidable
TeleAruba ta invita bo pa “Un Pasco na Cas”…
ORANJESTAD (AAN): Dia 24 di December venidero, un anochi prome cu Pasco, bo ta invita pa disfruta di un regalo Navideño produci pa Telearuba y presenta pa Edjean Semeleer y su amigonan musical.
E interior di un di e monumentonan di mas bunita y impactante riba nos isla cu ta nos Stadhuis na Oranjestad, a worde totalmente transforma pa asina fungi como anfitrion di un anochi historico, den cual nos artistanan local a presenta un concierto Navideño pa deleita henter nos pueblo.
Crusero Freewinds a presenta concierto di Pasco
ORANJESTAD (AAN): Recientemente crusero Freewinds a presenta un concierto di Pasco, segun Ken Weber, port capitan di e crusero a splica cu e concierto ta dedica na Aruba, algo cu nan ta organiza tur aña cu nan ta bishita nos isla.
Sr. Weber a bisa cu pa temporada di Pasco, semper nan tin un presentacion special abordo di e barco, e biaha aki tabata Michele Henderson di Dominica, kende a duna un bunita show na publico.
Freewinds a yega di bishita Aruba mas 800 biaha desde nan prome bishita na Juni di 1988. Capitan Weber a expresa cu nan ta hopi contento di por comparti e concierto aki cu nan amigonan na Aruba.
Premio di Mini Mega Plus Diamars awor a bira. 3.150.000 Florin
Record di premio:
ORANJESTAD (AAN): E Premio grandi di 2.8 Miyon di Mini Mega Plus a keda aden y ta bira 3.150.000 Florin. Ningun hende tabata tin e numbernan corecto.
E numbernan tabata 06 12 24 27 MB:12. Mas y mas hende a purba nan suerte pero te awor aki ningun por a gana e premio. Pesey mes e premio ta sigui crece yegando e suma di 3 Miyon 150 Mil Florin.
Ta consehable pa busca e ticket trempan. Esaki ta prome biaha den historia di Lotto cu e ta yega na un premio asina grandi.
RIU Palace Aruba y RIU Palace Antillas a celebra cu nan empleadonan durante Siman di Housekeeping
ORANJESTAD (AAN) – Riu Palace Aruba y Riu Palace Antillas, conoci pa nan compromiso na crea miho ekiponan y reconocemento di nan empleadonan, a celebra un di e resort su departamentonan principal cu e introduccion di Siman di Housekeeping. Cuminsando riba 11 di September y siguiendo te cu 17 di September, e empleadonan di housekeeping a wordo reconoci pa nan compromiso fiel y servicio na e hotel cu un variedad di actividadnan. Den transcurso di e siman, e resortnan a coordina varios actividad pa honra nan ekipo stima di housekeeping.
Actividadnan a varia di bingo pa milkshakes, pero e parti mas excitante di e siman tabata un les di Zumba banda di e piscina cu a conta cu e participacion di tanto e empleadonan di housekeeping como e huespednan. Despues, premionan di empleado a wordo otorga pa reconoce e trabou duro y dedicacion di cada empleado na ambos resort. Santa Roa a wordo premia cu ‘Empleado cu e Cantidad Mas Hopi di Aña Trahando pa RIU Hotels & Resorts.’ Martina Hernandez a gana ‘Miho Supervisor,’ mientras cu Ruth Sosa y Isabel Rodriguez a gana e premio di ‘Miho Empleado.’ Pa loke ta e parti di housekeeping, Minerva Rodriguez a wordo premia cu “Miho Room Attendant di Housekeeping” y Liliana Fernandez a wordo pronuncia como e “Reina di Housekeeping.” Despues di un siman largo di evento y actividad, huespednan y empleadonan di e hotel a sera e siman cu un barbecue special riba e playa.
“Nos ta mas cu agradecido pa nos ekipo di housekeeping na ambos resort na Aruba,” Juan Blanco, Gerente General di Riu Palace Antillas a bisa. “Dedicando un siman na honor di e trabou cu nan ta haci henter aña y lagando nan sinti nan mes special ta un manera pa mustra nos aprecio y gratitud pa tur nan trabou duro y dedicacion na RIU Hotels & Resorts. Nos ta hopi agradecido.”
Dia 2 di october lo firma MOU pa desaroya e resort Bahia Principe Don Pablo Collection na Sero Colorado
Minister Otmar Oduber a anuncia oficialmente
ORANJESTAD (AAN): Dialuna mainta Minister Otmar Oduber hunto cu su colega Mike de Meza a informa pueblo di Aruba a traves di prensa, e gran noticia pa San Nicolas. Otro luna lo firma cu e compania hotelero Bahia Principe un Memorandum of Understanding (MOU) pa e construccion di un resort pariba di nos isla.
Minister Oduber a indica cu despues di 7 luna di negociacion y conversacionnan cu a tuma lugar cu e grupo di Bahia Principe cu a culmina siman pasa na Republica Dominicana, “awe nos por anuncia oficialmente cu dia 2 di october venidero, lo ta na Aruba e Presidente y propietario di Hotel bahia Principe, Sr. Pablo Piñero, caminda cu hunto cu Gobierno di Aruba lo firma un MOU pa por cuminsa desaroya Sero Colorado na februari venidero (2015), pa na october di 2016 haci apertura di e liña principal di Bahia Principe, Don Pablo Collection”.
Procesion y programa special pa inaugura Avenida Juan Pablo 2
Sra. Vanessa Croes, miembro di e Comision:
ORANJESTAD (AAN) – Señora Vanessa Croes ta miembro di e Comision Programa Avenida Juan Pablo Dos, y den e conferencia di prensa dirigi pa Pader Szpila el a hiba palabra.
Sra. Croes a duna di conoce cu e Comision ta bay prepara un programa pa dia 22 di October venidero, cu ta bay ta un fecha hopi special y historico pa Aruba.
Eltienne Yarzagaray cu gran concierto Gospel “Drenta den mi Cas”!
Cu participacion di Jeridee Coco:
ORANJESTAD (AAN) – “Drenta den mi cas”! Esaki ta e nomber di e gran Concierto Gospel cu Eltienne Yarzagaray ta bay presenta diadomingo 5 di Augustus proximo, den Cas di Cultura, pa 7’ or di anochi.
E lo presenta su concierto hunto cu Jeridee Coco y Susana Philipsen Urdaneta,for di Curacao.
Manera ta conoci Jeridee a hiba e cantica “Drenta den mi cas” na un rating halto di audiencia, y tur dia por scuche na Aruba den tur programa di musica Gospel na e diferente radioemisoranan.
Santa Rosa cu actividad pa productornan!
Diaranzon tin charla encuanto desaroyo di negoshi
ORANJESTAD (AAN): Durante e charla aki nos Criadornan, Cunukeronan, Piscadornan, Apicultornan y tur esnan cu ta traha den producción di cuminda lo ricibi hopi información clave di con pa haci di nan producion algo mas rendabel.
Durante e ultimo tempo por a mira un crecemento enorme den e interés pa inicia cu proyectonan di agricultura, cria, piscamento, proyectonan hydrophonico, producción di honing y hopi mas productonan local cu sigur ta yuda engrande nos sector primario.